苏州嘉兴屯田纪绩颂
朱自勉 (Tang)
茫茫九区，阳九躔灾。丘荒札瘥，田卒污莱。天步未移，连师满野。不耕不穫，仰食于下。嗷嗷遗人，糊口馈军。帝曰予忧，爰立其屯。且战且耕，古之善经。辟师肃祗，王命是将。嘉禾之田，际海茫茫。取彼蓁荒，画为封疆。朱公莅之，展器授方。田事既饬，黎人则康。我屯之稼，如云漠漠。夫位棋布，沟封绮错。朱公履之，劝耨趋穫。稂莠不生，螟蝥不作。岁登亿计，征宽税薄。息我蒸人，遂其耕凿。我屯之庾，如京如坻。嘉量是登，方舟是维。赞皇献之，达于京师。饱我六军，肃将天威。畎距于沟，沟达于川。故道既堙，变沟为田。朱公浚之，执用以先。浩浩其流，乃与湖连。上则有涂，中则有船。旱则溉之，水则泄焉。曰雨曰霁，以沟为天。俾我公私，永无饥年。公田翼翼，私田嶷嶷。不侵其畔，不犯其穑。我仓既盈，尔廪维亿。屯人熙熙，邑人怡怡。不扰其务，不干其时。我无尔暴，尔无我欺。我有官属，朱公训之。我有徒侣，朱公恤之。我有众役，朱公率之。我有微功，朱公序之。起于田中，印绶累累。何以况之，福禄如茨。何以久之，刻篆于碑。